[{"text_idx": "#000002", "text": "Pidevalt kuuleme mo\u0303nest vanema generatsiooni teosest, mis ko\u0303pitsetud kujul ilmub taas, lihtsalt uuemale platvormile. Vanemad ma\u0308ngud ei suuda ku\u0308ll vo\u0303idelda uutega, kuid tuletavad enda olemasolu fa\u0308nnidele pidevalt meelde. Originaalis Playstation 2 peale ilmunud \u201cOkami\u201d teeb seda taas, to\u0303useb uuesti tuhast, kuid seekord 4K toega."}, {"text_idx": "#000003", "text": "U\u0308llatavalt kunstilise, \u201cmaalitud\u201d va\u0308limusega \u201cOkami HD\u201d on narratiivipo\u0303hine seiklusma\u0308ng, seotud su\u0308gavalt Jaapani mu\u0308toloogiaga, jutustades ma\u0308ngijale loo maailma pa\u0308a\u0308stmisest Orochi nimelise legendaarse draakoni ku\u0308u\u0308sist, seda ko\u0303ike kergelt humoorikas vo\u0303tmes. Ma\u0308ngija kehastub Amaterasu nimeliseks valgeks emahundiks, kes on samas ka kohalik pa\u0308iksejumal. U\u0308lesandeks on vabastada maailm Orochi needusest vo\u0303ideldes erinevate koletistega, taastada oma jumalikud vo\u0303imed ning panna kohalikud ku\u0308lainimesed taas endasse kui ko\u0303rgemasse eluvormi uskuma erinevaid \u201cpisiteenuseid\u201d osutades."}, {"text_idx": "#000004", "text": "Okami lugulaul on u\u0308sna lihtsakoeline, olemuselt kuulub ta ku\u0308ll avatud maailmaga seiklusma\u0308ngu alla, kuid esialgu on lahtine ala siiski rangelt piiratud ning ko\u0303ike peab hakkama ise oma oskustega vabaks vo\u0303itlema. Lisaks u\u0308liko\u0303rgele hu\u0308ppevo\u0303imele oskab Amaterasu ka auke kaevata, erinevaid esemeid hambusse vo\u0303tta ning neid kanda ja loomulikult pea ees erinevate objektide (loe inimeste) pihta so\u0308o\u0308sta. Ma\u0308ngija peab lahendama kergemat laadi mo\u0303istatusi, na\u0308iteks suuri palle selleks ettena\u0308htud kohtadesse veeretades vo\u0303i kohalikule mo\u0303o\u0303gameistrile energia ammutamiseks hambus alkoholi tassides. Kuid see pole veel ko\u0303ik. Kuna tegemist on siiski jumalusega, siis saab teha ka kohati absurdseid vigureid. U\u0308sna varakult saab ma\u0308ngija vo\u0303ime kasutada hiiglaslikku pintslit, peatades aja ning joonistades vo\u0303i sodides selle eelnimetatud pintsliga saab korda saata jumalikke va\u0308gitegusid. Na\u0308iteks joonistada taevasse korduvalt pa\u0308ikest, et mutikese pesu kiiremini kuivaks (u\u0308lesandeid vaadates peaks seal va\u0308hemalt 15 minu poolt maalitud pa\u0308ikest olema), taastada o\u0303nge ku\u0308ljest kaduma la\u0308inud tamiil vo\u0303i lasta o\u0303hku erinevaid seinu, po\u0303randale pomme joonistades. Neid absurdseid vo\u0303imeid tekib iga kord juurde, kui Amaterasu mo\u0303ne teise, va\u0308iksema jumalaga kohtub ja tema arvelt oma kauakadunud vo\u0303imeid taastab."}, {"text_idx": "#000005", "text": "Pintslito\u0303mbed on siiski lihtsurelikele na\u0308htamatud ja seega na\u0308evad nad ainult jumalikku lo\u0303pptulemust, just seeto\u0303ttu peetakse tihti tulemust pigem (inimese) enda, mitte pa\u0308iksejumala saavutuseks (Wow, kohe, kui see valge hunt mu ko\u0303rvale tuli suutsin puust mo\u0303o\u0303gaga la\u0308bi kivi raiuda). Mitmed pintslivigurid on ta\u0308iesti kasutatavad ka vo\u0303itluses deemonite vastu. Kaklused leiavad aset u\u0308maratel, muust maailmast uduse seinaga eraldatud territooriumitel, kus on vo\u0303imalik vabalt kasutada pintslit ning endiselt naeruva\u0308a\u0308rselt ko\u0303rgele hu\u0308pata, pea-ees-so\u0308o\u0308st on asendatud veidike asjalikuma ru\u0308nnakuanimatsiooniga. Ta\u0308iesti olemas on ka tagasihoidlikult kujul rollima\u0308ngu element. \u201cPisiteenuseid\u201d sooritades on enamasti auhinnaks inimestepoolne kiitus, mida on ma\u0308ngijal vo\u0303imalik kasutada kas na\u0308iteks huntjumala elude vo\u0303i va\u0308rvipoti mahu suurendamiseks. Vo\u0303imalik on ka leida erinevaid uusi relvi ja o\u0303ppida juurde lisaoskusi, et ra\u0308nnakut la\u0308bi Orochi poolt neetud maailma natukenegi lihtsustada. U\u0308sna meeldiv on na\u0308ha korralikke bossikaklusi, kus ei saa lihtsalt minna ja tuimalt vaenlast kiirkorras a\u0308ra taguda ning kasutada tuleb hoopis va\u0308rskelt omandatud jumalavo\u0303imeid."}, {"text_idx": "#000006", "text": "Va\u0308limuse poolest on valge hundi seiklus ta\u0308napa\u0308evaste ma\u0308ngude suhtes u\u0308sna tagasihoidlik. Vaatamata sellele, et kogu teos on u\u0308sna kunstiline ja pa\u0308ris kindlasti ainulaadne, pole seal isegi u\u0308ritatud olla detailne ega proportsioonidega piinlikult ta\u0308pne, vastupidi. Uuema aja ma\u0308ngurid vo\u0303ivad seda ku\u0308ll sellisest va\u0308limusest kergelt ha\u0308iritud olla, kuid leian et selle ma\u0308ngu visuaalne stiil, suudab oluliselt paremini ajahambale vastu seista, kui mo\u0303ni teine tolleaegne graafiline lipulaev. Kohati vo\u0303ib leida uduseid kohti peategelase ku\u0308ljest ning natuke tu\u0308kilisemat maapinda, kuid siiski on tehtud korralik to\u0308o\u0308, tagasihoidlik Okami oli ja on ilus ma\u0308ng. Kogu seda kurjusega ta\u0308idetud maailma aitavad elusana hoida lihtinimesed, kes erinevates kohtades ma\u0308ngija teele ette ja\u0308a\u0308vad, andes vo\u0303imalusi pisiteenusteks vo\u0303i siis lihtsalt abistavaid vihjeid pildudes. Pa\u0308evase ja o\u0308ise aja olemasolu annab uusi vo\u0303imalusi, samas reageerivad ajale ka ko\u0303ik ku\u0308lamehed, kobides o\u0303htuks tagasi oma onnidesse vo\u0303i u\u0308ldse sootuks magama, maailm muutub vastavalt pa\u0308evasele/o\u0308isele ajale. Muusika on igatpidi keskkonnale sobilik, aga siiski ei midagi eriliset ega meedeja\u0308a\u0308vat. Na\u0308htavasti on ha\u0308a\u0308lna\u0308itlejate arvelt kokku hoitud ning ressursid on suunatud mujale, sest dialoogide puhul on ha\u0308a\u0308leks u\u0308htlane, kohati u\u0308sna ha\u0308iriv ja seosetu lalin, peategelane oskab ainult ulguda. Seega kogu narratiivi tajumiseks on vaja siiski kogu dialoogi lugeda."}, {"text_idx": "#000007", "text": "Vaatamata sellele, et tegemist on u\u0308he la\u0308bi aegade silma paistvama ja meeldeja\u0308a\u0308vaima ma\u0308nguga oma po\u0303lvkonnas, polnud ma sellega senimaani kokku puutunud. Oma hiilgeajal ei sattunud see teos lihtsalt mulle ette ning hiljem ko\u0308itsid mind juba natuke teistsugused, silmapaistvamad ma\u0308ngud. Siiski on mul hea meel, et ma seda proovisin ja on ta\u0308iesti ma\u0308ngimist va\u0308a\u0308rt, olin isegi u\u0308llatunud. Pigem on Okami uus tulemine suunatud ku\u0308ll juba vanadele fa\u0308nnidele, kuid ma ei na\u0308e po\u0303hjust, miks ei vo\u0303iks seda nautida ka teised. Va\u0308ga meenutas see ma\u0308ng mulle Legend of Zelda sarja, millega saab kindlasti rohkem kui u\u0308he paraleeli to\u0303mmata, Okami on praktiliselt sama asi lihtsamal kujul. Vo\u0303imalik, et ma arvaksin asjast veidi teisiti, kui oleksin antud teosega tema hiilgeaegadel kokku puutunud, kuid isiklikult pidasin seda natuke igavaks. Narratiiv on olemas, kogu maailm ootab pisiteenuste tegemist ja korra paika sa\u0308ttimist ning pole ka midagi sellise z\u030canri vastu, kuid vaatamata sellele ko\u0303igele ei suutnud Okami mind nii ka\u0308ima to\u0303mmata, kui oleks pidanud. Selle tulemusena ja\u0308in ma ka korduvalt magama. See oleks ka ainuke pa\u0308ris viga selle ma\u0308ngu juures, ko\u0303igest hoolimata suudab Okami end unikaalsusega meelde ja\u0308tta ja saan ta\u0308iesti aru, miks see omal ajal nii ko\u0303rgelt hinnatud oli."}, {"text_idx": "#000008", "text": "+ Palju sisu, iga nurga peal on midagi teha."}, {"text_idx": "#000009", "text": "\u2013 Pole nii haarav, kui mo\u0303ni teine, sama kategooria esindaja."}, {"text_idx": "#000010", "text": "PS. Kohalikud mammid ku\u0308psetavad jumalahakatisele rusikate abil pirukaid."}, {"text_idx": "#000011", "text": "See \"Oppai\" sa\u0308rgiga tu\u0308u\u0308p, kes kaklusma\u0308ngude turniiridel oma saamatusega silma paistab. Po\u0303hihuviks on ku\u0308ll taktikalised rollima\u0308ngud, kuid alati valmis ka Tekkenis molli saama"}, {"text_idx": "#000012", "text": "You may like these posts"}, {"text_idx": "#000022", "text": "Siil Sonicu ma\u0308ng ei olegi halb? \u201cSonic Frontiers\u201d on seeria uus standard"}]